กล่องซองนิโคติน ซองนิโคตินขนาด 3 ซม. 1 ซอง ซองนิโคติน หรือนิโคตินแบบซอง หรือถุงนิโคติน หมายถึงผลิตภัณฑ์ที่มีนิโคตินหรือสารประกอบนิโคตินและมีสารปรุงแต่งรสและส่วนผสมอื่นๆ แต่ไม่มีใบยาสูบ ซึ่งมีไว้สำหรับใช้ทางช่องปากโดยเฉพาะ โดยไม่มีควัน ไม่มีการเผาไหม้ และไม่มีกลิ่นจากการเผาไหม้ โดยมีการดูดซึมของนิโคตินผ่านเยื่อบุในช่องปาก ทำให้นิโคตินแบบซองแตกต่างจาก “สนุส (Snus)” หลายประการ โดยนิโคตินแบบซองมีลักษณะสี่เหลี่ยมผืนผ้าขนาดเล็ก ภายในบรรจุนิโคติน สารแต่งกลิ่น หรือสารให้รสชาติ และส่วนผสมอื่น ๆ เป็นผลิตภัณฑ์ที่ให้นิโคติน ต่างจากสนุส (Snus) ตรงที่นิโคตินซองไม่มีใบยาสูบ ผงยาสูบหรือก้านยาสูบอยู่ภายใน แต่นิโคตินจะถูกสกัดมาจากใบยาสูบ หรืออาจเป็นสารสังเคราะห์ก็ได้ ผู้ใช้จะสอดวาง?ซองนิโคตินไว้ระหว่างริมฝีปากและเหงือก เพื่อให้นิโคตินและรสชาติซึมออกมา นิโคตินจะเข้าสู่กระแสเลือดผ่านเยื่อบุในช่องปาก โดยไม่เคี้ยวหรือกลืน จากนั้นก็สามารถทิ้งนิโคตินแบบซองนี้ได้หลังใช้งาน แตกต่างจากยาสูบแบบเคี้ยวตรงที่ผู้ใช้ไม่จำเป็นต้องบ้วนน้ำลาย เนื่องจากสิ่งที่บรรจุอยู่ในซองจะยังคงอยู่ในซองระหว่างใช้งาน แม้งานการศึกษาวิจัยอิสระเกี่ยวกับส่วนประกอบ การสัมผัส หรือ Biomarkers (ตัวบ่งชี้การเกิดโรคทางชีวภาพ) จากผลกระทบของการใช้นิโคตินแบบซองยังมีจำกัด แต่ก็มีการวิจัยแบบอิสระเพิ่มขึ้นเรื่อย ๆ เมื่อเดือนมกราคม 2568 องค์การอาหารและยาของสหรัฐอเมริกา (FDA) ได้ตรวจสอบข้อมูลโดยละเอียดเกี่ยวกับนิโคตินแบบซองยี่ห้อ “ZYN” และอนุญาตให้ผลิตภัณฑ์ ZYN จำนวน 20 รายการวางจำหน่ายในสหรัฐอเมริกาได้ และนับเป็นผลิตภัณฑ์นิโคตินแบบซองยี่ห้อแรกที่ได้รับอนุญาตจาก FDA ให้ทำการตลาดได้ผ่านขั้นตอนการยื่นขออนุญาตก่อนวางตลาดสินค้ายาสูบ (Premarket Tobacco Product Application: PMTA) โดย FDA ระบุว่าผลิตภัณฑ์ชนิดซองดังกล่าว “สารอันตรายน้อยกว่าบุหรี่และยาสูบแบบไม่เผาไหม้ชนิดอื่น ๆ อย่างชัดเจน” จึงแสดงถึงความเสี่ยงต่อโรคมะเร็งและโรคร้ายแรงอื่น ๆ ต่ำกว่า ที่สำคัญ FDA ย้ำว่ามีหลักฐานที่แสดงให้เห็นว่าการใช้นิโคตินแบบซองมีประโยชน์กับผู้ใหญ่ที่สูบบุหรี่ และ / หรือการใช้ยาสูบแบบไม่เผาไหม้ และเปลี่ยนมาเป็นนิโคตินแบบซองเพียงอย่างเดียว และเมื่อพิจารณาระหว่างการเป็นทางเลือกสำหรับผู้ใหญ่ที่สูบบุหรี่แล้วพบว่ามีน้ำหนักมากกว่าการความเสี่ยงในการเข้าถึงของเด็กและเยาวชน นอกจากนี้การตรวจสอบข้อมูลเกี่ยวกับความเสี่ยงต่อเยาวชนพบว่า “การใช้นิโคตินแบบซองในกลุ่มเยาวชนยังคงอยู่ในระดับต่ำ แม้ว่ายอดขายจะเติบโตขึ้นในช่วงไม่กี่ปีที่ผ่านมานี้”” ประกอบกับกฎระเบียบและความมุ่งมั่นในการปฏิบัติตามแนวทางการตลาดอย่างมีความรับผิดชอบ จึงสรุปได้ว่าการทำการตลาดผลิตภัณฑ์ดังกล่าวในสหรัฐฯ นั้น “มีความเหมาะสมเพื่อเป็นการปกป้องสุขภาพของประชาชน” ล่าสุด บริษัทเจ้าของผลิตภัณฑ์ ZYN 20 รายการดังกล่าวได้ยื่นขออนุญาตต่อ FDA เพื่อให้สื่อสารได้ว่า “ผลิตภัณฑ์ที่ช่วยลดความเสี่ยงจากการสูบบุหรี่ได้“ ซึ่ง FDA อยู่ระหว่างการพิจารณาเอกสารและข้อมูลทางวิทยาศาสตร์ที่ส่งไป วิธีการใช้งาน แม้จะเป็นผลิตภัณฑ์ที่ค่อนข้างใหม่ แต่นิโคตินแบบซองก็มีความคล้ายคลึงกับสนุส (snus) ที่ได้รับการยอมรับและใช้ในประเทศสวีเดน ซึ่งเป็นผลิตภัณฑ์นิโคตินแบบซองแบบแรกที่ได้รับการพัฒนาในช่วงต้นทศวรรษปี 2000 โดยบริษัทเล็ก ๆ ที่เพิ่งก่อตั้งชื่อว่า Niconovum บริษัทนี้จดทะเบียนผลิตภัณฑ์ดังกล่าวในปี 2008 ในฐานะผลิตภัณฑ์ทดแทนนิโคตินทางการแพทย์ (Zonnic) ที่มีนิโคติน 2 มก. ในปี 2009 บริษัท RJ Reynolds (ปัจจุบันคือ British American Tobacco) ได้ซื้อกิจการ Niconovum หลังจากนั้น บริษัทผลิตยาสูบหลายแห่ง โดยเฉพาะ Swedish Match ก็เริ่มดำเนินการผลิตยาสูบแบบซองมากขึ้น ผู้ผลิตสนุสชั้นนำของสวีเดนหลายราย เช่น Swedish Match, Skruf และ AG Snus ได้สร้างแบรนด์สำหรับนิโคตินแบบซองของตนเองขึ้น เพื่อตอบสนองความต้องผลิตภัณฑ์นิโคตินที่ใช้งานง่ายและไม่ก่อให้เกิดควัน แม้จะมีการใช้อย่างระมัดระวังและปราศจากใบยาสูบ นิโคตินแบบซองอาจทำให้เกิดผลข้างเคียงได้ เช่น สะอึก ระคายเคืองเหงือก คลื่นไส้ และปวดหัว ปัจจุบัน ยังไม่ชัดเจนว่าผู้สูบบุหรี่จะเลิกบุหรี่ และเปลี่ยนมาใช้นิโคตินแบบซองหรือไม่หรือพวกเขาจะยังคงสูบบุหรี่ควบคู่ไปกับการนิโคตินแบบซอง ในด้านราคา นิโคตินแบบซอง ขึ้นกับอัตราภาษีในแต่ละประเทศ และไม่เหมือนบุหรี่ไฟฟ้าที่ต้องมีแบตเตอรี่ และอุปกรณ์อื่น ๆ และไม่มีการผลิตไอที่ใช้สูดดมหรือรบกวนคนรอบข้าง จึงไม่เกิดปัญหาควันมือสอง ร้านขายยาในประเทศนอร์เวย์ ฟินแลนด์ เดนมาร์ก และสวีเดน มีการจำหน่ายนิโคตินแบบซองเพื่อใช้เป็นหนึ่งในกลไกการส่งนิโคตินเข้าสู่ร่างกายในการบำบัดทดแทนนิโคตินอีกด้วย ในนอร์เวย์ แบรนด์ Zonnic ได้รับการรับรองจากหน่วยงานยาแห่งนอร์เวย์ให้ใช้สำหรับการเลิกบุหรี่ ในแคนาดา นิโคตินแบบซองขนาด 4 มก. เริ่มวางจำหน่ายในปั๊มน้ำมันและร้านสะดวกซื้อในปี 2566 โดยเป็นรูปแบบหนึ่งของการบำบัดทดแทนนิโคตินภายใต้แบรนด์ Zonnic ส่วนประกอบ นอกจากนิโคตินแล้ว ภายในซองมักมีสารปรุงแต่งที่ใช้สำหรับอาหาร สารให้ความหวาน และสารแต่งกลิ่นสำหรับอาหารด้วย ส่วนผสมหลักในนิโคตินแบบซองในแง่ของปริมาตรคือใยพืช ใยพืชถูกนำมาใช้เพื่อเติมลงในซองและทำให้นิโคตินแบบซองมีรูปร่างที่พอเหมาะ และมีคุณสมบัติตามต้องการ โดยแต่ละแบรนด์ใช้เส้นใยที่แตกต่างกัน แต่เส้นใยที่พบมากที่สุดมาจากยูคาลิปตัสและสน นิโคตินแบบซองมีจำหน่ายหลายรสชาติ เช่น เปปเปอร์มินต์ กาแฟ ผลไม้ตระกูลซิตรัส และอื่น ๆ อีกมากมาย นอกจากนี้ ปริมาณนิโคตินในนิโคตินแบบซองแต่ละยี่ห้อโดยทั่วไปจะแตกต่างกันตั้งแต่ 1 มก. ต่อถุง ไปจนถึง 10 มก. ต่อถุง แม้ว่าบางยี่ห้ออาจมีปริมาณมากกว่านั้นก็ตาม นิโคตินแบบซองมักมีอายุการเก็บรักษานานกว่าสนุสแบบดั้งเดิม งานวิจัย และความเสี่ยงด้านสุขภาพ นิโคตินแบบซองมีนิโคตินซึ่งเป็นสารเสพติด นิโคตินไม่ใช่สารก่อมะเร็งตามรายงานของสำนักงานวิจัยมะเร็งนานาชาติ แต่นิโคตินแบบซองก็ไม่ได้ปราศจากอันตรายโดยสิ้นเชิง แม้การทดสอบแบบอิสระเกี่ยวกับส่วนประกอบ การสัมผัส หรือไบโอมาร์กเกอร์จากผลกระทบของการใช้นิโคตินแบบซองยังมีจำกัด แต่ก็มีการวิจัยแบบอิสระเพิ่มขึ้นเรื่อย ๆ ปัจจุบัน นิโคตินนั้นจัดอยู่ในประเภทไม่ก่อให้เกิดมะเร็งตามสำนักงานวิจัยมะเร็งระหว่างประเทศ และตามราชวิทยาลัยแพทย์ นิโคตินนั้นไม่ถือเป็นยาอันตราย ในทางกลับกัน มีสมมติฐานว่า หากสามารถส่งนิโคตินได้โดยไม่ต้องสูบบุหรี่และสูดดมควัน ก็สามารถหลีกเลี่ยงอันตรายจากการสูบบุหรี่ได้เกือบทั้งหมด อย่างไรก็ตาม ถึงแม้นิโคตินจะไม่ก่อมะเร็ง แต่นิโคตินมีผลในการเพิ่มอัตราการเต้นของหัวใจและความดันโลหิตแบบชั่วคราว กลุ่มคนที่ควรหลีกเลี่ยงผลิตภัณฑ์นิโคติน ได้แก่ เด็กและเยาวชน สตรีมีครรภ์ จากผลการวิจัยที่มีอยู่พบว่านิโคตินแบบซองมีแนวโน้มที่จะทำให้ได้รับสารพิษน้อยกว่าเมื่อเทียบกับบุหรี่ อย่างไรก็ตาม ยังไม่มีหลักฐานชี้ชัดถึงผลต่อสุขภาพในระยะยาวของการใช้นิโคตินแบบซองที่ไม่ใช่ยาสูบ การศึกษาทางคลินิกและบทวิจารณ์ล่าสุดหลายฉบับได้ประเมินผลกระทบต่อสุขภาพและโปรไฟล์การส่งนิโคตินของนิโคตินแบบซองเพิ่มเติม การทดลองทางคลินิกที่ได้รับการสนับสนุนจาก German Federal Institute for Risk Assessment (BfR) ในปี 2024 ที่ประเมินระดับนิโคตินแบบซองที่มีนิโคตินระดับที่ต่างกัน (6, 20 และ 30 มก.) เทียบกับบุหรี่ พบว่า การใช้นิโคตินแบบซองล้วนช่วยลดความอยากสูบบุหรี่ได้แม้กระทั่งผลิตภัณฑ์ที่มีนิโคตินขนาดต่ำ สำหรับผลิตภัณฑ์นิโคตินแบบซองที่มีนิโคตินขนาด 30 mg ส่งผลให้นิโคตินในพลาสมาขึ้นได้เร็วเทียบเท่าบุหรี่ แต่ให้ปริมาณนิโคตินในพลาสมาสูงกว่าบุหรี่ และทำให้อัตราการเต้นของหัวใจเพิ่มขึ้นเทียบเท่ากับการสูบบุหรี่ ซึ่งต่างจากการใช้นิโคตินแบบซองที่มีนิโคตินที่ต่ำกว่าที่ให้นิโคตินในพลาสมาต่ำกว่า และอัตราการเต้นของหัวใจต่ำกว่าการสูบบุหรี่ แม้ว่าจะไม่พบผลข้างเคียงที่รุนแรงจากการศึกษานี้จากการใช้นิโคตินแบบซองทุกขนาด แต่ผู้วิจัยมีความกังวลเกี่ยวกับการใช้นิโคตินแบบซองที่มีปริมาณนิโคตินสูงในระดับ 30 mg เรื่องการเกิดผลข้างเคียงและการเพิ่มการเสพติดนิโคติน ผู้วิจัยแนะนำให้กำหนดปริมาณนิโคตินสูงสุดในผลิตภัณฑ์ และให้มีข้อมูลเพิ่มเติม เช่น อัตราการปล่อยนิโคตินเพื่อให้ผู้บริโภคได้ตัดสินใจตามข้อมูลที่ได้รับ การจำแนกประเภท การควบคุมนิโคตินแบบซองแตกต่างกันไปทั่วโลก ในบางประเทศใช้กฎหมายควบคุมในการจำหน่ายนิโคตินแบบซอง ได้แก่ อเมริกา สหราชอาณาจักร สวิตเซอร์แลนด์ โปแลนด์ และสวีเดน ในบางประเทศห้ามจำหน่าย เช่น เยอรมนี และฝรั่งเศส แม้การควบคุมนิโคตินแบบซองในสหภาพยุโรปจะไม่สูงมากนัก แต่กฎระเบียบบางประการยังคงอยู่ภายใต้ข้อบังคับ CLP-Regulation (EC) 1272/2008 ของสหภาพยุโรป สำหรับสหรัฐอเมริกา นิโคตินแบบซองถูกจัดให้อยู่ภายใต้ผลิตภัณฑ์ยาสูบ เพราะนิโคตินที่อยู่ในผลิตภัณฑ์ถูกสกัดมาจากใบยาสูบ อย่างไรก็ตาม ยังมีกฎระเบียบที่ยังคลุมเครืออยู่ โดยเฉพาะที่เกี่ยวกับนิโคตินสังเคราะห์ ซึ่งไม่ถูกระบุไว้อย่างชัดเจนภายใต้กฎระเบียบควบคุมยาสูบที่มีอยู่ องค์การอาหารและยาของสหรัฐอเมริกา (FDA) ได้ขยายขอบเขตการกำกับดูแลให้ครอบคลุมถึงนิโคตินแบบซองภายใต้พระราชบัญญัติป้องกันการสูบบุหรี่ในครอบครัวและควบคุมยาสูบ โดยกำหนดให้ผู้ผลิตต้องส่งเอกสารขออนุญาตจำหน่ายผลิตภัณฑ์ยาสูบรูปแบบใหม่ (PMTA) เพื่อขออนุมัติก่อนนำเข้าสู่ตลาด ในแคนาดา นิโคตินแบบซอง ขนาดไม่เกิน 4 มก. มีจำหน่ายในร้านขายยาทั่วไปในรูปแบบหนึ่งของนิโคตินทดแทน ภายใต้แบรนด์ Zonnic ผลิตภัณฑ์นิโคตินในแคนาดาที่มีปริมาณนิโคตินเกิน 4 มก. ถือเป็นยาที่ต้องสั่งโดยแพทย์ ในสหราชอาณาจักร นิโคตินแบบซองมีวางจำหน่ายในซูเปอร์มาร์เก็ตและไม่ได้อยู่ภายใต้กฎหมายยาสูบหรือกฎหมายการแพทย์ ในปี 2024 ร่างพระราชบัญญัติยาสูบและบุหรี่ไฟฟ้าของรัฐบาลสหราชอาณาจักรได้เสนอให้มีการควบคุมนิโคตินแบบซองเข้าไปในกฎหมายด้วย อ้างอิง